Na osnovu člana 14 stav 1 i člana 15 stav 1 Zakona o komunalnim djelatnostima ("Službeni list Crne Gore", br. 55/16 i 66/19) i člana 54 stav 1 tač. 2 i 39 Statuta Glavnog grada (“Službeni list CG - Opštinski propisi”, broj 8/19 i 20/21), Skupština Glavnog grada Podgorice, na sjednici održanoj 29. oktobra 2021. godine, donijela je -

O D L U K U

o pijacama

I. - OPŠTE ODREDBE

Član 1

Ovom odlukom propisuju se uslovi i način organizovanja, održavanja i vršenja trgovinskih i pratećih usluga na pijacama kao objektima za pružanje komunalnih usluga individualne komunalne potrošnje, koje su nezamjenljiv uslov života i rada građana, privrednih i drugih subjekata i od javnog su interesa, na teritoriji Glavnog grada Podgorice.

Član 2

Izrazi koji se u ovoj odluci upotrebljavaju za fizička lica u muškom rodu podrazumijevaju iste takve izraze za fizička lica u ženskom rodu.

Član 3

Pijacom se smatraju objekti otvorenog ili zatvorenog tipa koji su uređeni ili ograđeni, a organizovani su u cilju prometa proizvoda koji se mogu prodavati na pijacama.

Otvorenim pijačnim prostorom smatraju se: pokrivena, natkrivena ili nepokrivena prodajna mjesta.

Zatvorenim pijačnim prostorom smatraju se: građevinski objekti, stalne prodavnice i skladišta na pijacama, koje ispunjavaju propisane sanitarne i tehničke uslove.

Prodaja na pijacama se može organizovati na: tezgama, rashladnim vitrinama sa komorama, pultovima, zatvorenim pijačnim prostorima, privremenim objektima, prostoru za prodaju sa kamiona ili iz specijalizovanih vozila (hladnjača i sl.), boksovima za prodaju stoke i drugim sličnim prodajnim mjestima.

 Prodaja iz stava 4 ovog člana može se organizovati i u okviru gabarita građevinskog objekta.

 Privremeni objekti na otvorenom pijačnom prostoru postavljaju se i uklanjaju u skladu sa propisima kojima se uređuje građenje, odnosno postavljanje objekata.

Član 4

Poslove upravljanja, održavanja i pružanja usluga na pijacama obavlja vršilac komunalne djelatnosti kome su posebnom odlukom Skupštine Glavnog grada povjereni ovi poslovi (u daljem tekstu: vršilac komunalne djelatnosti) u skladu sa Pravilnikom o minimumu kvaliteta i obima poslova za obavljanje komunalnih djelatnosti (u daljem tekstu: Pravilnik), ovom Odlukom i godišnjim programom obavljanja komunalne djelatnosti.

Član 5

Prodaju na pijaci i prodajnim mjestima mogu vršiti:

 - individualni poljoprivredi proizvođači,

 - samostalne zanatlije i proizvođači domaće radinosti čiji je rad dozvoljen na pijaci, privredna društva i preduzetnici koji se bave proizvodnjom i prodajom robe koja se može prodavati na pijaci, a na osnovu odobrenja o obavljanju djelatnosti.

II. - VRSTE PIJACA I ORGANIZACIJA PROMETA ROBE NA PIJACAMA

Član 6

Po vrsti i namjeni kojoj služe pijace mogu biti:

 - zelene pijace,

 - mješovite pijace,

 - stočne pijace, i

 - specijalizovane pijace (kamionska, buvlja, pijaca za prodaju motornih vozila i pijaca za prodaju ogrijevnog materijala).

1. Zelena i mješovita pijaca

Član 7

Na zelenoj pijaci se vrši promet poljoprivrednih i prehrambenih proizvoda na malo koji se, u skladu sa propisima o kvalitetu proizvoda i propisima o zdravstvenoj ispravnosti namirnica, mogu prodavati na pijaci.

Član 8

Na mješovitoj pijaci se pored proizvoda iz člana 7 ove odluke, vrši promet i određenih neprehrambenih proizvoda na malo, kao i usluga, koji služe zadovoljavanju potreba u domaćinstvu.

Neprehrambeni proizvodi mogu se prodavati samo na prostoru utvrđenim Pravilnikom.

Član 9

Pijačni prostor na zelenoj i mješovitoj pijaci, pored uslova propisanih Pravilnikom, mora ispunjavati i sljedeće uslove:

 1. da je zaštićen ogradom sa posebnim ulazom za pješake i ulazom za vozila;

 2. da je asfaltiran ili popločan drugim pogodnim materijalom koji je otporan na oštećenja, a pogodan za lako čišćenje i održavanje;

 3. da je priključen na električnu i vodovodnu mrežu i da je riješeno pitanje odvođenja otpadnih i atmosferskih voda;

 4. da posjeduje sanitarni čvor, sa posebnim kabinama za prodavce i uređajem za pranje ruku;

 5. da posjeduje posebno izdvojenu česmu sa higijenski ispravnom vodom;

 6. da posjeduje odgovarajuće higijenske magacine za smještaj i čuvanje robe;

 7. da posjeduje potreban broj posuda za odlaganje prazne ambalaže i otpadaka;

 8. da na vidnom mjestu posjeduje podloge za isticanje vrste i cijene robe koja se prodaje.

Član 10

Na zelenoj i mješovitoj pijaci se mogu držati proizvodi i izlagati za prodaju samo na tezgi odnosno na prodajnim stolovima i vitrinama.

Prodavci hljeba, peciva, mesa i prerađevina od mesa, mlijeka i mliječnih proizvodi moraju nositi zaštitnu odjeću.

2. Stočna pijaca

Član 11

Na stočnoj pijaci se vrši promet stoke, stočne hrane i drugih proizvoda koji služe zadovoljenju potreba u stočarstvu.

Član 12

Pijačni prostor na stočnoj pijaci, pored uslova propisanih Pravilnikom, mora ispunjavati i sljedeće uslove:

 1. da je zaštićen ogradom pogodnom za obezbjeđivanje sigurnosti boravka stoke sa uređenim prilaznim stazama;

 2. da je izgrađen od materijala pogodnog za čišćenje, pranje i dezinfekciju, priključkom na vodovodnu i kanalizacionu mrežu i riješenim pitanjem odvođenja atmosferskih voda;

 3. da posjeduje objekte za klanje stoke priključene na elektro, vodovodnu i kanalizacionu mrežu;

 4. da posjeduje prostorije za izdavanje uvjerenja o zdravstvenom stanju stoke;

 5. da posjeduje sanitarni čvor i česmu sa pijaćom vodom; i

 6. da posjeduje potreban broj posuda za odlaganje otpadaka.

3. Specijalizovane pijace

Član 13

Pijačni prostor na specijalizovanim pijacama, pored uslova propisanih Pravilnikom, mora ispunjavati sljedeće uslove:

 1. da je ograđen ogradom sa posebnim ulazom za pješake i ulaznom rampom za vozila;

 2. da je asfaltiran ili popločan drugim pogodnim materijalom koji se lako čisti i održava;

 3. da je priključen na vodovodnu i električnu mrežu i osvijetljen u noćnim časovima i da je riješeno pitanje odvođenja otpadnih i atmosferskih voda;

 4. da posjeduje sanitarni čvor, sa posebnim kabinama za prodavce i uređajem za pranje ruku;

 5. da posjeduje posebno izdvojenu česmu sa higijenski ispravnom vodom;

 6. da posjeduje potreban broj posuda za odlaganje prazne ambalaže i otpadaka; i

 7. da na vidnom mjestu posjeduje podloge za isticanje vrste i cijene robe koja se prodaje.

Član 14

Specijalizovane pijace, pored uslova utvrđenih u članu 13 ove odluke, moraju ispunjavati i sljedeće uslove:

Kamionska pijaca:

 1. da ima posebno određen prostor za parkiranje kamiona i drugih specijalizovanih vozila sa kojih se vrši prodaja robe na veliko;

 2. da ima posebno opredijeljen, izdvojen i obilježen prostor za prodaju proizvoda koji se po svojim svojstvima mogu zajedno prodavati;

 3. da posjeduje ispravna mjerila (izbaždarene vage);

 4. da ispunjava i druge uslove utvrđene propisima za promet odnosne vrste proizvoda.

Pijaca za prodaju polovnih motornih vozila i priključnih sredstava i promet ogrijevnog materijala:

 1. da je izvršena numeracija i parcelacija prostora prema vrsti vozila;

 2. da ispunjava i druge uslove utvrđene propisima za promet motornih vozila i ogrijevnog materijala.

 III. - ODRŽAVANJE PIJACA I PRUŽANJE USLUGA

Član 15

Vršilac komunalne djelatnosti koji upravlja pijacom dužan je da:

1. obezbijedi održavanje i pružanje usluga na pijacama u skladu sa uslovima utvrđenim Pravilnikom;

2. obezbijedi skladišni prostor za čuvanje vaga, suncobrana i ostalog pribora kojim se služe prodavci robe i poseban prostor za smještaj posuda za odlaganje otpada;

3. prilikom ulaska vozilom učesnicima robnog prometa (prodavcu i kupcu) izda potvrdu;

4. obezbijedi i druge uslove potrebne za normalno obavljanje prometa, reda i čistoće na pijacama.

Član 16

Vršilac komunalne djelatnosti je dužan donijeti akt o pijačnom redu u skladu sa Pravilnikom, propisima o prometu roba i drugim odgovarajućim propisima.

 Pijačni red donosi Vršilac komunalne djelatnosti uz saglasnost organa lokalne uprave nadležnog za komunalne poslove.

 Pijačni red i cjenovnik o naknadama za pijačne usluge ističu se na za to posebno određenim mjestima na pijaci koje će odrediti Vršilac komunalne djelatnosti, uz saglasnost organa lokalne uprave nadležnog za komunalne poslove.

Član 17

Učesnici robnog prometa na pijaci (prodavci, kupci i dr.) dužni su da poštuju pijačni red.

Učesnici robnog prometa na pijaci dužni su da prilikom izlaska vozilom sa pijace, na izlaznoj rampi pokažu ovlašćenom licu Vršioca komunalne djelatnosti potvrdu o ulasku.

O održavanju reda na pijacama stara se Vršilac komunalne djelatnosti.

Vršilac komunalne djelatnosti:

 - preduzima mjere za održavanje reda i nesmetanog odvijanja prometa;

 - upućuje prodavca na određeno prodajno mjesto;

 - sarađuje i pruža pomoć nadležnim inspekcijskim organima;

 - vrši druge poslove utvrđene Pravilnikom, ovom odlukom i odlukama organa upravljanja Vršioca komunalne djelatnosti.

Član 18

Svi proizvodi koji se prodaju na pijaci moraju ispunjavati uslove u pogledu kvaliteta, prometa, ispravnosti i porijekla, predviđeni odgovarajućim propisima koji regulišu promet proizvoda, zašto je odgovoran prodavac, odnosno vlasnik robe.

Član 19

Prodavac je dužan da istakne cijenu robe i posjeduje izbaždarenu vagu Vršioca komunalne djelatnosti koji upravlja pijacom.

Prodavac je dužan proizvode držati u odgovarajućoj ambalaži uobičajenoj za tu vrstu proizvoda, a višak odložiti ispred prodajnog mjesta tako da ne smeta ostale korisnike pijace.

Praznu ambalažu prodavac je dužan ukloniti na mjesto određeno za odlaganje otpada.

Član 20

U cilju nesmetanog odvijanja prometa i održavanja reda na pijaci zabranjeno je:

 - prodavati određene proizvode koji se, saglasno ovoj Odluci, ne mogu prodavati na pijaci;

 - unositi stolove, tezge, privremene objekte i sl. na pijačni prostor, ili prepravljati ili pregrađivati postojeće bez posebnog odobrenja Vršioca komunalne djelatnosti koje upravlja pijacom;

 - držati ili prodavati meso, mlijeko i mliječne proizvode van prostora određenih za tu namjenu;

- prodavati hljeb , pecivo, meso i prerađevine od mesa, mlijeko i mliječne proizvode bez zaštitne odjeće;

 - prodavati robu za ishranu koja je kvarna ili na kojoj postoje znaci kvarenja;

 - prodavati proizvode na prolazima pijace;

 - bacati otpatke, pokvarenu robu i otpad van posuda za sakupljanje otpada;

 - držati ambalažu oko prodajnog mjesta;

 - izlagati proizvode na zemlji i na nehigijenski način;

 - izlagati za prodaju živinu van kaveza;

 - ložiti vatru na otvorenom pijačnom prostoru;

 - koristiti vozilo za kretanje po pijačnom prostoru u toku radnog vremena pijace, na zelenim i mješovitim pijacama, izuzev ručnih vozila;

 - upotrebljavati grejno tijelo na prodajnom mjestu gdje upotreba istog nije predviđena;

 - držati zapaljive, eksplozivne i druge materije opasne po zdravlje građana.

Član 21

Licu koje ne poštuje red na pijaci može se uskratiti dalje korišćenje pijačnih usluga o čemu rješenje donosi komunalni inspektor.

Do donošenja rješenja iz prethodnog stava ovog člana Vršilac komunalne djelatnosti ima pravo da privremeno udalji lice koje ne poštuje pijačni red ukoliko ocijeni da bi njegovo dalje prisustvo ometalo normalno odvijanje prometa na pijaci.

Član 22

Prodaja robe može se vršiti samo na pijacama određenim za prodaju posebnih vrsta roba u skladu sa članom 6 ove odluke.

IV. - RADNO VRIJEME PIJACA

Član 23

 Zelena pijaca radi svakog dana u ljetnjoj sezoni od 06,00 do 18,00, u zimskoj od 06,00 do 16,00 časova.

Mješovita pijaca radi svakog dana u ljetnjoj sezoni od 08,00 do 21,00, u zimskoj od 08,00 do 20,00 časova.

Kamionska pijaca radi svakog dana u ljetnjoj sezoni od 00,00 do 24,00, u zimskoj od 04,00 do 21,00 čas.

Stočna pijaca radi ponedjeljkom i četvrtkom od 06,00 do 13,00 časova.

Pijaca za prodaju polovnih motornih vozila i priključnih vozila radi nedjeljom od 08,00 do 14,00 časova.

V. - NAKNADA ZA PRUŽANJE PIJAČNIH USLUGA

Član 24

Korisnici pijačnih usluga plaćaju naknadu koju cjenovnikom utvrđuje Vršilac komunalne djelatnosti, na način i po postupku utvrđenom Zakonom o komunalnim djelatnostima.

Član 25

Za korišćenje pijačnog prodajnog mjesta, objekata i opreme duže od jednog dana zaključuje se pisani ugovor kojim se regulišu međusobna prava i obaveze između korisnika i Vršioca komunalne djelatnosti koji upravlja pijacom.

Korisnik pijačnog prodajnog mjesta, objekta i opreme gubi pravo korišćenja istih, ako ne izvrši uplatu naknade po osnovu korišćenja u roku utvrđenom ugovorom.

Na zahtjev ovlašćenog radnika Vršioca komunalne djelatnosti korisnik pijačnog prostora dužan je da pokaže dokaz o plaćenoj naknadi.

VI. - NADZOR

Član 26

Nadzor nad primjenom odredaba ove odluke vrši organ uprave nadležan za komunalne poslove.

Inspekcijski nadzor nad sprovođenjem ove odluke vrši Komunalni inspektor, ako posebnim propisom nije utvrđena nadležnost druge inspekcije.

Obezbjeđenje komunalnog reda i komunalni nadzor nad sprovođenjem ove odluke vrši komunalni policajac.

VII. - KAZNENE ODREDBE

Član 27

Novčanom kaznom u iznosu od 150 do 10.000 eura, kazniće se za prekršaj Vršilac komunalne djelatnosti ako:

- ne obezbijedi održavanje i pružanje usluga na pijacama u skladu sa uslovima utvrđenim Pravilnikom (član 15 stav 1 tačka 1);

- ne obezbijedi skladišni prostor za čuvanje vaga, suncobrana i ostalog pribora kojim se služe prodavci robe i poseban prostor za smještaj posuda za odlaganje otpada(član 15 stav 1 tačka 2);

- učesniku robnog prometa na pijaci prilikom ulaska vozilom na ulaznoj rampi ne izda potvrdu (član 15 stav1 tačka 3);

 - ne obezbijedi i druge uslove potrebne za normalno obavljanje prometa, reda i čistoće na pijacama (član 15 stav 1 tačka 4);

 - ne donese akt o pijačnom redu (član 16 stav 1 tačka 1);

- ne istakne pijačni red i cjenovnik o naknadama (član 16 stav 3);

- pijace nijesu otvorene saglasno članu 23;

- vrši naplatu naknade za pijačne usluge suprotno cjenovniku usluga (član 24.);

Za prekršaj iz stava 1 ovog člana kazniće se odgovorno lice u Vršiocu komunalne djeltnosti novčanom kaznom od 20 eura do 1.000 eura.

Član 28

Novčanom kaznom u iznosu od 150 eura do 10.000 eura kazniće se za prekršaj pravno lice, odnosno privredni subjekat ako:

 - na zelenoj pijaci vrši promet suprotno članu 7;

 - na mješovitoj pijaci vrši promet suprotno članu 8;

 - vrši promet proizvoda suprotno članu 10;

 - na stočnoj pijaci vrši promet suprotno članu 11;

 - na specijalizovanoj pijaci vrši promet suprotno članu 13;

 - ne poštuje pijačni red (član 17 stav 1);

 - ne posjeduje potvrdu o ulasku vozilom na pijacu (član 17 stav 2);

 - postupa suprotno članu 18;

 - postupa suprotno članu19;

 - postupa suprotno zabranama iz člana 20;

 - vrši prodaju robe van pijaca (član 22).

Za prekršaj iz stava 1. ovog člana kazniće se fizičko i odgovorno lice u pravnom licu, odnosno privrednom subjektu novčanom kaznom od 20 eura do 1.000 eura.

Za prekršaj iz stava 1 ovog člana kazniće se preduzetnik novčanom kaznom od 50 eura do 3.000 eura.

VIII. - PRELAZNE I ZAVRŠNE ODREDE

Član 29

Vršilac komunalne djelatnosti koji upravlja pijacom dužan je da donese pijačni red iz člana 16. ove odluke najkasnije u roku od 10 dana od dana stupanja na snagu ove odluke.

Član 30

Stupanjem na snagu ove odluke prestaje da važi Odluka o pijacama ("Službeni list RCG - opštinski propisi", broj 14/01 i “Službeni list Crne Gore - opštinski propisi", br. 41/12, 40/15 i 34/16).

Član 31

Ova odluka stupa na snagu osmog dana od dana objavljivanja u "Službenom listu Crne Gore - opštinski propisi".

Broj: 02-016/21- 939

Podgorica, 29. oktobar 2021. godine

**SKUPŠTINA GLAVNOG GRADA - PODGORICE**

 **PREDSJEDNIK SKUPŠTINE**

 **dr Đorđe Suhih**